“Poytaxt bank” aksiyadorlik jamiyati ustav kapitalidagi davlat aksiyalari paketini sotish va undan tushgan mablag‘larni taqsimlash to‘g‘risida

O‘zbekiston Respublikasi Prezidentining “2020 — 2025-yillarga mo‘ljallangan O‘zbekiston Respublikasining bank tizimini isloh qilish strategiyasi to‘g‘risida” 2020-yil 12-maydagi PF-5992-son Farmoni ijrosini ta’minlash hamda bank tizimiga strategik investorlar jalb etilishini qo‘llab-quvvatlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Prezidentining “2017 — 2021-yillarda Toshkent shahrida arzon uy-joylarni qurish ko‘lamini kengaytirishga oid qo‘shimcha chora-tadbirlar to‘g‘risida” 2017-yil 13-martdagi PQ-2824-son qaroriga muvofiq Toshkent shahar hokimligining 100 foiz muassisligida tashkil etilgan “Poytaxt bank” AJning ustav kapitalini shakllantirishga mahalliy budjetning qo‘shimcha manbalari hisobidan 100 mlrd so‘m ajratilganligi;
 O‘zbekiston Respublikasi Prezidentining “2020 — 2025-yillarga mo‘ljallangan O‘zbekiston Respublikasining bank tizimini isloh qilish strategiyasi to‘g‘risida” 2020-yil 12-maydagi PF-5992-son Farmoniga muvofiq banklardagi davlat aksiyalari paketini sotish belgilanganligi;
 Davlat mulkini sotish bo‘yicha tender savdolarini o‘tkazuvchi davlat komissiyasi tomonidan “Poytaxt bank” AJ ustav kapitalidagi davlat ulushini investorlarga sotish xalqaro konsultantlarni jalb etgan holda ommaviy savdolar orqali amalga oshirilayotganligi ma’lumot uchun qabul qilinsin.
 2. Belgilansinki:
 “Poytaxt bank” AJ ustav kapitalidagi 100 foiz davlat aksiyalari paketini sotish bo‘yicha oldi-sotdi bitimi qimmatli qog‘ozlarning uyushgan savdosidan tashqarida amalga oshiriladi; 
 “Poytaxt bank” AJ ustav kapitalidagi 100 foiz davlat aksiyalari paketini sotishdan tushgan mablag‘lar ushbu davlat aktivini sotish bilan bog‘liq xarajatlarni chegirgan holda Toshkent shahar mahalliy budjetiga yo‘naltiriladi;
 Toshkent shahar mahalliy budjetiga kelib tushgan mablag‘lar O‘zbekiston Respublikasi Moliya vazirligi tomonidan Toshkent shahar mahalliy budjetiga ajratilgan budjet ssudalarini, Tiklanish va taraqqiyot jamg‘armasi hamda tijorat banklari tomonidan ajratilgan kreditlarni qaytarishga yo‘naltiriladi.
 3. Davlat aktivlarini boshqarish agentligi “Poytaxt bank” AJ ustav kapitalidagi 100 foiz davlat aksiyalari paketini sotishdan tushgan mablag‘larni mazkur qarorning 2-bandiga muvofiq belgilangan tartibda yo‘naltirilishini ta’minlasin.
 4. Toshkent shahar hokimligi “Poytaxt bank” AJ ustav kapitalidagi 100 foiz davlat aksiyalari paketini sotishdan tushgan mablag‘lardan maqsadli foydalanilishini ta’minlasin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov, Davlat aktivlarini boshqarish agentligi direktori A.J. Ortiqov va Toshkent shahar hokimi J.A. Artikxodjayev zimmasiga yuklansin.